REPUBLIKA SRBIJA

Odbor za dijasporu i Srbe u regionu

09 Broj: 06-2/245-16

07. novembar 2016. godine

B e o g r a d

Z A P I S N I K

SA ČETVRTE SEDNICE ODBORA ZA DIJASPORU I SRBE U REGIONU

Sednica je održana u četvrtak, **03. novembra 2016**. **godine** u sali 2 Doma Narodne skupštine, Trg Nikole Pašića 13 sa početkom u **12,00 časova**.

Sednicom je predsedavao mr Ivan Kostić, predsednik Odbora.

Sednici su prisustvovali Miodrag Linta, zamenik predsednika Odbora i članovi Odbora: Blaža Knežević, mr Jadranka Jovanović, Aleksandar Čotrić, Vlado Babić, Marjana Maraš, dr Ljubinko Rakonjac, Vladimir Đurić i Dragan Veljković.

Sednici opravdano nisu prisustvovali: Aleksandar Marković, Goran Nikolić, Ljiljana Mihajlović, Radoslav Milojičić, Branimir Jovanović, Dejan Šulkić i Milorad Mirčić.

Sednici je prisustvovao samostalni narodni poslanik Zoran Živković.

Pored članova Odbora sednici su prisustvovali poslanici srpskog porekla u parlamentima Rumunije, Mađarske i Makedonije:prof.dr Slavomir Gvozdenović, poslanik u parlamentu Rumunije i Slavoljub Adnađ, potpredsednik Saveza Srba u Rumuniji i kandidat srpske zajednice na predstojećim parlamentarnim izborima u Rumuniji, Ljubomir Aleksov, poslanik u Mađarskom parlamentu i Ivan Stoilković, poslanik u Sobranju Republike Makedonije i predsednik Demokratske partije Srba u Makedoniji.

Iz Uprave za saradnju s dijasporom i Srbima u regionu sednici su prisustvovali Nikolina Milatović Popović, Vukman Krivokuća i Zvonko Šošević.

Predsednik Odbora je na osnovu evidencije u elektronskom sistemu konstatovao da postoje uslovi za rad i odlučivanje i predložio sledeći

**D n e v n i r e d**

-Usvajanje zapisnika sa druge i treće sednice Odbora

1. Srbi u Sloveniji, Rumuniji, Mađarskoj i Makedoniji – stanje i perspektive
2. Razno

Na predlog predsednika, Odbor je jednoglasno usvojio predloženi dnevni red.

Na početku sednice članovi Odbora su minutom ćutanja odali poštu prof. dr Vojislavu Vukčeviću, prvom ministru za dijasporu Republike Srbije, koji je preminuo 26. oktobra 2016. godine.

Pre prelaska na rad po tačkama dnevnog reda, Odbor je usvojio zapisnike sa druge i treće sednice Odbora.

Predsednik Odbora mr Ivan Kostić je pozdravio prisutne goste iz regiona i Uprave za saradnju s dijasporom i Srbima u regionu. Istakao je da u srpskoj politici postoji veoma izraženo interesovanje i trend za položaj Srba u regionu i ukazao na dobru saradnju sa Ministarstvom spoljnih poslova i Kabinetom Vlade po pitanju statusa i položaja srpske zajednice. U vezi s tim rekao je, da su se predstavnici slovenačke Vlade susreli sa predstavnicima srpske Vlade, a da uskoro predstoji i susret sa predstavnicima rumunske i mađarske Vlade. Podsetio je da je delegacija Odbora krajem oktobra prisustvovala osnivanju Nacionalnog saveta Srba u Sloveniji krovne organizacije Srba u Sloveniji, koja će umnogome doprineti stvaranju uslova da se Srbima prizna status nacionalne manjine. Osnivanju krovne organizacije prisustvovao je Vladimir Božović, savetnik predsednika Vlade Republike Srbije za regionalnu saradnju i odnose sa verskim zajednicama. Predsedavajući je dodao da je razlog odsustva sa današnje sednice gospodina Branislava Rajića, narodnog poslanika i potpredsednika Odbora za spoljnu politiku i međudržavne odnose slovenačkog parlamenta upravo sastanak, koji se održava sa premijerom Slovenije i na kome će se razgovarati o položaju srpske zajednice u Sloveniji i o njenom statusu. Mr Ivan Kostić je istakao da je cilj sazivanja ove sednice sa poslanicima srpskog porekla u parlamentima regiona da se bliže upoznamo sa stanjem i problemima sa kojima se susreću Srbi u tim zemljama, kao i da će na nekoj od narednih sednica biti obuhvaćene zemlje regiona, koje danas nisu na dnevnom redu sednice.

**Prof. dr Slavomir Gvozdenović**, narodni poslanik srpskog porekla u Parlamentu Rumunije zahvalio se na pozivu, a potom je upoznao članove Odbora sa položajem Srba u Rumuniji, gde živi 18.500 Srba, koji uživaju prava kao i osamnaest drugih nacionalnih manjina u Rumuniji. Govoreći o problemima sa kojima se Srbi susreću u ovoj državi naveo je pre svega školstvo. Izneo je podatak da je u Rumuniji pre i posle Drugog svetskog rata bilo oko 60 škola i 9000 đaka, dok trenutno ima šest četvorogodišnjih škola sa 22 učenika i jedna gimnazija „Dositej Obradović“ u Temišvaru, kao i dve katedre srbistike sa dvanaest studenata. Osim problema smanjenja broja Srba, oko 20% od popisa do popisa, tu je i problem obezbeđivanja udžbenika na srpskom jeziku u dovoljnom broju za sve studente i đake. Veliki problem sa kojim se susreće srpska zajednica u Rumuniji je i povraćaj crkvene imovine, pre svega zadužbine „Makrin dom“, oko čijeg povraćaja sudski postupak traje 26 godina. On je ukazao i na problem u vezi primene dvojezičnih natpisa na svim javnim institucijama. Kao veliku pomoć matice vidi u njenom zalaganju da se pojednostavi postupak dobijanja državljanstva, kroz izmene i dopune Zakona o državljanstvu. Prof. dr Gvozdenović je informisao Odbor da je u rumunskom parlamentu donet zakon kojim je 21. novembar proglašen za Dan srpskog jezika u Rumuniji.

**Slavoljub Adnađ,** potpredsednik Saveza Srba u Rumuniji i kandidat srpske zajednice na predstojećim parlamentarnim izborima u Rumuniji obavestio je Odbor o aktivnostima saveza Srba, kao krovne organizacije u Rumuniji. Posebno je istakao njihovo zalaganje za otvaranje tri granična prelaza u 2014. godini, koje su otvorili premijeri Srbije i Rumunije. Osim komunikacionih veza ovi prelazi bitno su po njegovim rečima unapredili i ekonomske veze između dve države. Takođe je naglasio da rumunska Vlada izdvaja značajna sredstva za rad Saveza, ali da od matice očekuju iniciranje zajedničkih analiza i postupaka za povraćaj crkvene imovine, pomoć za restaururanje istorijskih spomenika, obezbeđevinja pomagala i udžbenika na srpskom jeziku koji se u Rumuniji ne mogu pronaći i zamolio da se iznađe mogućnost isplate, odnosno doplate plata dvojici lektora za srbistiku.

**Ljubomir Aleksov**, poslanik u Mađarskom parlamentu, zahvalio se na pozivu i izrazio želju za češćim susretima i još boljoj saradnji. Izneo je podatak da u Mađarskoj živi oko 10.000 Srba i da se u odnosu na poslednji popis stanovništva u Mađarskoj, veći broj izajasnio kao Srbi. Kao primer dobre prakse naveo je odnos zvanične Mađarske o svojim sunarodnicima koji žive u drugim zemljama i godišnjem okupljanju u Mađarskoj, gde imaju priliku da iznesu svoje mišljenje i probleme. On je rekao da bi bilo veoma korisno za Srbe u regionu da naša država učini nešto slično i naglasio da je položaj Srba u Mađarskoj jedan od najsređenijih u regionu. Što se tiče školstva Aleksov je rekao da je od 2011. godine srpska zajednica, odnosno Samouprava Srba u Mađarskoj, kao krovna organizacija preuzela od mađarske Vlade osnivačka prava srpskih obrazovnih i vaspitnih ustanova, što znači da su od finansiranja do vlasničkih prava prešla u nadležnost Samouprave Srba, čime su se stvorili znatno bolji uslovi nego što to imaju prosečne mađarske škole. Takođe je rekao da su u 2013. godini objavili 65 naslova udžbenika na srpskom jeziku. Naveo je da se broj đaka povećava ne samo iz prigraničnih područja već i iz cele Srbije što se pokazalo kao veoma korisna praksa, posebno na boljem upoznavanju jezika. Aleksov je iskoristio priliku da pozove članove Odbora na proslavu 260 godina kontinuiranog rada škole u Lovri. U oblasti kulture,naglasio je da kulturne aktivnosti znatno prevazilaze brojčanost Srba i da bi u saradnji sa maticom i državom Mađarskom trebalo stvoriti mogućnost pokazivanja srpskih znamenitosti turistima. Zbog malog broja vernika i sveštenika, pravoslavne crkve i groblja u Mađarskoj propadaju, te bi u tom smislu trebala zajednička aktivnost na rešavanju ovog problema. Po pitanju državljanstva smatra da bi trebalo pojednostavniti postupak, kako bi Srbi koji žive u Mađarskoj lakše dobili dvojno državljanstvo. Na kraju je istakao potrebu čvršće institucionalne saradnje zvaničnog Beograda sa Mađarskom.

**Ivan Stoilković**, poslanik u Sobranju Makedonije i predsednik Demokratske partije Srba u Makedoniji je na početku izlaganja rekao da su svi pozitivni pomaci vezani za položaj Srba u Makedoniji , isključivo rezultat njihovog rada, kao i da su sredstava, koja su dobijena od matice, jako skromna. On je naglasio da položaj Srba u regionu zavisi od više činilaca i da u svakoj državi nije isto, jer su vlasti u nekim državama dobronamernije, druge krute, sa nekima se možete razgovarati, sa nekima ne. Kao drugi činilac, naveo je ekonomsku stabilnost države u kojoj žive Srbi u regionu, kao i međunarodno-političku situaciju u regionu. Način na koji se organizuje srpska zajednica u tim zemljama govori o tome da je dobar deo odgovornosti na nama. Stoilković je podvukao da država Srbija ima iskonsku i ustavnu obavezu da brine o sopstvenom narodu u dijaspori i Srbima u regionu. Kada je u pitanju Makedonija, on je rekao da ne treba imati iluzije, da su postojale antisrpske aktivnosti, ali da je naš narod vremenom, učeći na sopstvenom iskustvu i učeći od iskustva Srba iz regiona, neke stvari prevazišao, pa su se u zadnjim godinama stvari promenile nabolje. U tom smislu je izdvojio obeležavanje 104 godišnjice bitke na Zebrnjaku, Dan Svetog Save, koji je u Makedoniji zvanično proglašen za nacionalni praznik, postavljen je spomenik caru Dušanu u centru Skoplja, formirana je Agencija za prava zajednica i uz učešće OEBS-a u tri opštine je zvaničan srpski jezik. Realizovan je Projekat „Obnova i zaštita spomenika na Zebrnjaku“ i renovirana je, tj. sprečeno je propadanje crkve Sv. Đorđa u Starom Nagoričanu. Što se tiče ekonomskog dela, za poslednjih šest godina, negde oko 500 Srba je zaposleno u državnoj administraciji i tako rešeno egzistencijalno pitanje 500 srpskih porodica. On je rekao da su Srbi prema Ohridskom sporazumu postali konstitutivni element makedonske države, kao i da su prava drugih nacionalnih zajednica definisana Ustavom Makedonije i pomenuo član 7. koji definiše službenu upotrebu jezika i pisma. On je, takođe rekao da se dobar deo zakona, skoro polovina koji su vezani za jezik, kulturu i obrazovanje, donosi dvostrukim glasanjem i da to dvostruko glasanje znači da u drugom delu glasanja ne glasaju Makedonci, već svi drugi. Informisanje na srpskom jeziku je na jako lošem nivou i dodao da Ohridski sporazum, pored toga što je doneo mir, u suštini je aktivirao mehanizam ucenjivačkog kapaciteta. On je rekao da prema poslednjem popisu stanovništva u Makedoniji živi 25% Albanaca. Stoilković je svoje izlaganje završio konstatacijom da je neophodno: „1.Organizovana svrsishodna i sistematska podrška srpskih državnih institucija i javnosti, jer je ona presudna za uspeh svih naših zalaganja i pokrenutih inicijativa i rešava problem održivog razvoja srpskih institucija, koji je zajednički imenitelj Srba u regionu; 2.Sprečiti svaku upotrebu ili zloupotrebu Srba u regionu radi ostvarivanja raznih unutarpolitičkih ciljeva i koristi i otvoriti javni i politički prostor, kako bi javnost Srbije ne samo bila informisana nego i imala suštinska razumevanja za nas i naše probleme sa kojima se suočavamo i 3.Srbi iz regiona daju značajan doprinos evropskim integracijama i regionalnoj saradnji i stabilnosti i u tom smislu ukoliko bi nam naša matična država sistematski i kontinuirano omogućavala učešće u tim procesima, mogli bi da postanemo ozbiljan subjekat u zajedničkoj borbi za sveukupan prosperitet i budućnost našeg naroda“.

Predsedavajući se zahvalio gospodinu Stoilkoviću na iscrpnoj diskusiji i konstatovao da ne postoji sistematska podrška srpskih medija kada je u pitanju izveštavanje o stanju Srba izvan matice. U tom smislu nagovestio je da će Odbor pokrenuti inicijativu da mediji kako državni tako i privatni u svojim programima uključe redovno informisanje o stanju i položaju Srba u regionu.

Zamenik predsednika Odbora Miodrag Linta pozdravio je prisutne goste i istakao da u Odboru postoji dobra volja i spremnost da se o problemima, koji su izneti na sednici, upoznaju organi izvršne vlasti u cilju što bržeg iznalaženja načina za njihovo rešavanje. On se složio sa stavom poslanika iz Makedonije da je potreban jedan sistematičniji pristup naše države prema položaju Srba u regionu, jer se pre svega radi o dva miliona Srba. S obzirom na probleme sa kojima su suočavaju Srbi u regionu, na sednice treba da se pozivaju i predstavnici nadležnih ministarstava. On je podržao predlog da se pojednostave procedure dobijanja srpskog državljanstva i istakao da je položaj Srba u Makedoniji složen, pre svega zbog političke situacije u toj državi. Posebno se osvrnuo na problem informisanja Srba u Makedoniji i predložio da se u saradnji sa Ministarstvom za kulturu i informisanje iznađu načini da se na osnovu projekata koje bi dostavili, učini napor da Srbi u Makedoniji budu informisani na adekvatan način.

U diskusiji su učestvovali narodni poslanici članovi, odnosno zamenici članova Odbora: mr Jadranka Jovanović, koja se zahvalila gostima na iscrpnim diskusijama, ukazujući na postojanje razlike u položaju naših sunarodnika u Rumuniji i Mađarskoj, s jedne strane i s druge u Makedoniji, ističući zadovoljstvo što se stanje Srba u Makedoniji počelo menjati nabolje, kao i pohvale za njihove postignute rezultate. Ona je podvukla raspoloženje, koje postoji u Odboru da se u okviru ovlašćenja preduzmu koraci, kako bi se našim sunarodnicima van matice pomoglo u rešavanju njihovih problema. Dragan Veljković, član Odbora, koji je od Ivana Stoilkovića zatražio pojašnjenja i ocenu aktuelnih odnosa Albanaca i Makedonaca, kao i kako se oni reflektuju na statusni položaj Srba. Aleksandar Čotrić, član Odbora, postavio je pitanje o početku i toku kampanje , s obzirom na predstojeće parlamentarne izbore koji će se održati u Rumuniji i Makedoniji 11. decembra 2016. godine. Dr Ljubinko Rakonjac, član Odbora, je u vezi sa izlaganjem prof. dr Slavomira Gvozdenovića, ponudio pomoć u organizaciji posete srpskih studenata iz Rumunije Srbiji i Andrić gradu. U diskusiji je učestvovao i samostalni narodni poslanik Zoran Živković, koji se osvrnuo na rad Uprave za saradnju s dijasporom i Srbima u regionu i da bi, po njegovom mišljenju, umesto Uprave za saradnju s dijasporom i Srbima u regionu, bolje rešenje bila Kancelariju Vlade RS za saradnju s dijasporom i Srbima u regionu. U diskusiji su, takođe, učestvovali predstavnici Uprave Vukman Krivokuća i Zvonko Šošević.

Predsednik Odbora mr Kostić je rekao da će Odbor dati svoj puni doprinos u okviru svojih ovlašćenja u rešavanju pitanja od značaja za položaj naših sugrađana u regionu, posebno naglašavajući da će upoznati nadležne institucije u državi sa položajem Srba u regionu i pokrenuti inicijativu za rešavanje pitanja pojednostavljenja dobijanja državljanstva, izmenom Zakona o državljanstvu.

Sednica je završena u 14,50 časova.

Tonski snimak je sastavni deo ovog zapisnika.

SEKRETAR ODBORA PREDSEDNIK ODBORA

Vesna Matić Vukašinović mr Ivan Kostić